Blekkulf

Blekkulf er en barnebokfigur skapt av Bente Roestad. Det er blitt laget programmer om Blekkulf i Barne-TV og Barneradioen på NRK. Figurteaterforestillingen «Blekkulf og den mystiske flaskeposten» ble rundt 2000-årsskiftet spilt for mer enn 300 skoler og barnehager, blant annet på Kon-Tiki Museet. Den første Blekkulf CD-en solgte til gullplate.

 Tema: miljøvern 
Blekkulf er en blekksprut, og bøkene og programmene formidler på en pedagogisk måte for barn at miljøvern er viktig, med særlig fokus på forurensning i havet. I 1989 kontaktet Bente Roestad Norges Naturvernforbund og viste dem en bunke med over to tusen tegninger og brev fra barn som var sendt til Blekkulf i etterkant av TV-serien der Terje Strømdahl satt på bryggekanten og leste fra Blekkulfbøkene. Norges Naturvernforbund og Bente Roestad samarbeidet i 1992 om å lage en miljøvernklubb for barn, som ble kalt «Blekkulfs venner» og senere «Blekkulfs miljødetektiver». I 2006 skiftet organisasjonen navn til Miljøagentene.

Bente Roestad arbeidet videre med Blekkulf og skrev nye bøker, sangtekster og teaterforestillinger. I 2008 flyttet Blekkulf til Akvariet i Bergen, der han formidlet sitt miljøengasjement til barn på besøk i Akvariet.

Nordisk Film laget i samarbeid med Filmkameratene en ny TV-serie på 26 episoder med Blekkulf og vennene hans. I tillegg til Pelle-reke og laksen Sprelline hadde Blekkulf der fått en ny venn, svanen Svanhild. NRK Super startet å sende den nye TV-serien om Blekkulf høsten 2012.

 Priser og utmerkelser 
Blekkulf har vunnet Pressens Informasjonspris. Bente Roestad mottok i 1990 Karl Evangs pris for helseopplysning i forbindelse med sitt arbeid med Blekkulf. På FNs Verdens miljødag mottok Bente Roestad Svaneprisen 2012 Hedersprisen og ble utnevnt til Årets Ildsjel 2012 av Miljøstiftelsen Pangea i samarbeid med Bellona.

TV-produksjoner
 1989–1995: opplesningsserie med Terje Strømdahl på NRK-TV
 2012–2013: animasjonsserie på NRK Super

Referanser

 Eksterne lenker 
 Blekkulf.no – Offisiell nettside

Kategori:NRK Barne-TV
Kategori:Fiktive dyr
Kategori:Norske barnebøker
Kategori:TV-figurer
Kategori:Norske barneprogrammer på TV
Kategori:Norske animerte barneserier
Kategori:Norske TV-produksjoner fra 1980-årene
Kategori:Norske TV-produksjoner fra 1990-årene
Kategori:Norske TV-produksjoner fra 2010-årene
Kategori:Dukketeater
Kategori:Miljøvern
Kategori:Norske barnealbum
Kategori:TV-produksjoner på NRK